**Tisztelt Polgármester Úr/Asszony!**

**Kedves Kollégám!**

Fontos nemzeti ügyben fordulok Önhöz.

Az Európai Unió tavaly ősszel arról döntött, hogy minden tagállamának be kell fogadnia olyan illegális bevándorlókat, akikről jóformán azt sem tudjuk, hogy kicsodák. Az előzetes számítások szerint Magyarország esetében a kényszerbetelepítéssel az idegenek száma elérheti a több százezres létszámot is, vagyis falvainkban és városainkban – akár az Ön által vezetett településen is – a jövőben szembe kell nézni olyan problémákkal, amelyek eddig ismeretlenek voltak számunkra,s amelyek veszélyeztetik a mindennapjainkat, a kultúránkat, a biztonságunkat.

Az eddigi nyugat-európai tapasztalatok szerint a bevándorlásban érintett településeken az integrációs kísérletek rendre kudarcba fulladnak, a bűnözés megnövekszik, s az addig erős, összetartó közösségek összeroppannak a nyomás alatt.

Az elmúlt hónapokban 985 hazai város és község képviselőtestülete hozott olyan állásfoglalást, amelyben egyértelművé tették: támogatják a magyar kormány fellépését a kényszerbetelepítés ellen. Március 12-én a Megyei Jogú Városok Szövetsége által szervezett budapesti konferencián majd' minden csatlakozó, az uniós szabályozásra nemet mondó település polgármesterével találkozhattam. Nyilatkozatban rögzítettük állásfoglalásunkat, benne azt is, hogy támogatjuk a kényszerbetelepítés-ellenes népszavazás hazai kiírását.

Meggyőződésünk, hogy az unió vezetői nem mérték fel a döntésükkel járó valós veszélyeket.

Nekünk azonban a településeinken élő emberek érdekeit kell képviselnünk, ezért minden eszközzel fellépünk a kényszerbetelepítés ellen. Fenntartjuk magunknak a jogot, hogy eldöntsük, kivel akarunk együtt élni, s erről a magyar parlament, az önkormányzatok és a helyi lakosok megkérdezése és jóváhagyása nélkül nem határozhat az unió.

Arra kérem Önt és az Ön által irányított önkormányzatot, hogy a településükön élők érdekében álljanak ki a magyar kormány kényszerbetelepítés-ellenes intézkedései mellett, mert csak a szabályozás hatályon kívül helyeztetésével tudjuk megvédeni a községeinkben és városainkban élő családokat. Ha nem nyilvánítjuk ki egyértelműen az akaratunkat, a modern kori népvándorlás már pár éven belül is megváltoztathatja Európa etnika és kulturális összetételét, amely beláthatatlan veszélyeket hordoz magában.

Kérem, hogy az Önök képviselőtestülete is álljon ki Magyarország kényszerbetelepítést ellenző politikája mellett, és tiszteljen meg azzal, hogy megküldi számomra az ez ügyben hozott határozatukat.

Minden egyes ilyen dokumentum erős érv az uniós tárgyalásokon, hiszen a határozatok

mögött a magyar emberek állnak. Azok, akiknek alapvetően megváltozna az életük, ha akaratuk ellenére telepítenének migránsokat a falvaikba, városaikba.

Tisztelettel:

Szita Károly

a Megyei Jogú Városok Szövetségének elnöke